Ode aan Heitse (haot dig vast)


Ode aan Heitse (... haot dig vast) 
--- Copyright 2007: Peter Berghs, alias MacBukkum himself --- 
 
Wil se trök in de tied jóng den geis se
met de bös of de fiets richting Heitse
want doa achter die brök laeftj men 50 joar trök 
en kin se vrie door de gesjiedenis reize

As se d'r bènne kums den zul-se waal merke
det ze dao nog gans angesters wèrke
want ze sjeete d'r nog met de piêl en de baog 
en de pliesie rietj d'r nog op 'n verke 

Refrein:
Hei hei Heitse, woeë is dien gezicht 
't waas al neet väöl mer noe lach ig mèt dig 
hei hei Heitse, trök op de plaats 
gein gemèndje mieër mer allein nog 'n gaat

Ig höb d'r vörige waek nog gezjwómme
en ig heel d'r mig wiés van de dómme
want ig huërdje dao kal van heitser minse väöral
det 't millennium d'r nog mót kómme

Toen kwaam 't Luuedal Heitse äöversjtelpe
en auch in Grathem en Baoksum en Kelpe
kwoom de fusie d'r aan, zeen ze bliej mèt dae naam
want mèt Heitse waas 't toch mer behelpe

Refrein

Waat de sjport betreftj deeje de hieëre 
de subsidies aan Heitse oetkieëre 
't is 'n prachtig veldj van oos belastinggeldj
allein voetballe det mótte ze nog lieëre

Och-erm 't cultureel centrum "de Zaal" 
volgens kinners 'n graof sjandaal
want nao 't politiek sjpeel blieftj de vraog aktueel
waat moog d'r neet en waat moog d'r noe waal

Refrein

En de carnavalsclub hètj "de kwakkert"
mer dao zeen ze neet altied good wakker 
óndanks al det gekwaak kin-se die mèt gemaak
biej de naas of biej de puuetjes pakke

Pappa kiek 'ns dien dochter dao sjteit ze
en doa kumtj unne daag jao den geit ze 
d'r vandoor mèt dae vent, accepteer det moment
mer asjebleef .... neet mèt eine van Heitse

Hei hei Heitse, trök in de manj 
anges meuk se mig 't ganse Luuedal toet sjanj

Refrein
Hoesloze teks
Limburgish
Baexem